
Balesethalmozódási helyek feltárása Győr közigazgatási területén belül, intézkedési javaslatok kidolgozása

A baleseti statisztikák, a naponta hallott közúti tragédiák és azok következményei felhívják az emberek figyelmét arra, hogy a közúti biztonság szintje még nem megfelelő Magyarországon. A megtörtént esetek elemzéséből sok mindent megtudhatunk, például azt, hogyan lehet elkerülni az újabb baleseteket, milyen okok is vezetnek a közúti balesetek bekövetkezéséhez. De ez még önmagában nem elegendő ahhoz, hogy a meghalt személyek számának csökkentésére kitűzött célok elérhetőek legyenek.
Dolgozatom témaválasztása, illetve megírása azt az alapvető célt szolgálja, hogy rávilágítsak az elmúlt öt évben kialakult magyarországi közúti baleseti helyzet sajátosságaira. Egyrészt egy rövid országos helyzetbemutatás keretében, másrészt a Győr-Moson-Sopron megyében kialakult helyzet elemzésével. Ennek keretében különös figyelmet szenteltem a balesetek valamint a meghaltak és sérültek számának, a leggyakoribb személysérüléses közúti közlekedési baleseteknek, illetve azok kimenetelének, területi bontásban. Munkám további részeiben a Győr városában található balesethalmozódási pontok felkutatására koncentráltam, továbbá ezen balesethalmozódási pontok elhelyezkedésének ismeretében javaslatot tettem, milyen sorrendben lenne érdemes beavatkozásokat eszközölni az ismertetett útvonalakon, illetve csomópontokban a meghalt személyek számának további csökkentése érdekében.



